**Барање 7293/1:**

-Дали е согласно, во склад со правото, правните норми, правниот поредок, правниот систем, Уставот, законот, и подзаконските акти – Систематизација на работни места и други, во некој орган на државната администрација или државната управа, да еден вработен или повеќе од нив, de jure, согласно таа систематизација, добие решение за вработување или распоредување за едно одредено работно место, со одредени услови кои треба да ги исполнува, во кое решение, е точно одредено и назначено, дека , тој вработен се вработува или распоредува на тоа работно место во таа организациона единица, во тоа одделение, сектор, или дури и град, во рамките на една управа или министерство, а de facto , тоа исто лице или повеќе од нив, имајќи ги тие одредени услови кои треба да ги исполнуваат се вработени или рапоредени на сосема друго работно место, во сосема друга организациона единица, сосема другo одделение, сосема друг сектор , во сосема друг град, во рамки на една управа или министерство, или пак во сосема друга управа или министерство?

- Дали е согласно, во склад со правото, правните норми, правниот поредок, правниот систем, Уставот,Законот, и подзаконските акти да тоа или тие лица ,си доаѓаат на тоа и такво работно место, de facto, тука им се води евиденција за редовност на работа , си ја работат својата работа,преземаат или не преземаат службени дејствија, решаваат или не решаваат за правата и обврските на граѓаните и ги остваруваат своите права и обврски од работниот однос,се стекнуваат со личен доход и права на пернзиско, здраствено и социјално осигурување, во траење од месеци и години, а de jure, сето тоа го постигнуваат и имаат, им припаѓа врз основа на решение за вработување или распоредување, кое се однесува ,за работно место, кое не е , кое не се однесува на тоа, погоре наведено?

Пример – едно лице добива решение за вработување или распоредување во рамки на едно министерство, во еден град да речеме во Скопје, а тоа лице фактички оди на работа во рамки на тоа министерство или управа во Велес, Куманово, Прилеп, или едно лице од еден град во едно министерство или управа добива решение за едно работно место,во едно одделение,или сектор под едни услови,но фактички оди на работа на друго работно место не на тоа на кое му гласи решението за вработување или распоредување. итн.

Тука се можни многу комбинации, и релации, па тука не можеме да ги истакнеме сите, тие се безброј,но мислам еве и овој пример е доволен.

Ако се согласуваме, дека во правниот систем и поредок на една држава, постои хиерархија на акти, која треба да се почитува, но, не само тоа, туку, треба да се почитуваат и самите тие акти, безусловно, во она што тие самите, го содржат, регулираат, решаваат за права, обврски, па и за слободи, на човекот и граѓанинот, што претставува основа на самиот систем, услов за да тој постои и дејствува, и во таа смисла

**Суштината, на моето прашање до Вас, почитувани е дали она што е определено, дадено, назначено во решението за вработување или распоредување, како ситуација de jure, треба во потполност, целосно, исклучиво да се поклопува, да е соодветна на фактичката ситуација, de facto ?**

Одговор:

Во врска со вашето барање за пристап до информации од јавен карактер, со кое барате да Ви доставиме информација дали лице вработено во некој орган на државна администрација или државна управа може да биде распоредено на друго работно, Ве информираме дека согласно член 30 став (1) и став (4) од Законот за административни службеници (“Службен весник на Република Македонија” бр.27/14, 199/14, 48/15, 154/15, 5/16, 142/16 и 11/18 и “Службен весник на Република Северна Македонија” бр.275/2019 и 14/20) пополнување на работно место на административни службеници се врши преку спроведување на постапка за вработување, унапредување и мобилност преку распоредување или преземање. Постапките за мобилност се спроведуваат во транспарентна и фер постапка на распоредување, односно преземање на вработен на работно место во исто ниво во истата или друга институција согласно Законот за вработени во јавен сектор.

Имено согласно Законот за вработени во јавен сектор член 43 став (1), вработениот во јавен сектор, на негово барање или по потреба на институцијата, може да биде трајно распореден на друго работно место на исто ниво, односно на работно место за кое ги исполнува општите и посебните услови пропишани во актот на систематизација, за што раководното лице на институцијата носи решение за негово распоредување во институцијата. Дополнително согласно член 43 став (2) од истиот закон, вработениот во јавен сектор, на барање на друга институција, заради времено зголемен обем на работа, може да биде времено распореден на работно место за кое ги исполнува општите и посебните услови пропишани во актот на систематизација на другата институција. Распоредувањето од став 2 се врши по претходна писмена согласност на вработениот и на раководните лица во институциите, а решението за времено распоредување за времетраење од најмалку еден месец а најмногу една година, го носи раководното лице во институцијата во која истиот е вработен. Работното место на кое се распоредува вработениот не смее да биде оддалечено повеќе од 50 километри од работното место на кое истиот бил вработен пред распоредувањето.